नई दिल्ली - महंगाई बढ़े के पीछे जमाखोरी के कारण बतावत केंद्रीय वित्तमंत्री अरुण जेटली कहले कि, अभी चिंता के कवनो बात नईखे।
अरुण जेटली कहले कि, बढ़त महंगाई से चिंता करे के कवनो बात नईखे। संगही, उ सभ राज्य के महंगाई के रोकथाम करे खातिर उपाय करे के कहले। उ कहले कि, राज्य अपना इहाँ जमाखोरी करेवाला लोगन के खिलाफ कड़ा-से-कड़ा कदम उठावे।
जेटली कहले - ‘‘जब पैदावार पछिला साल से अधिका होखे अवुरी तबहु दाम बढ़े त एकर मतलब होखेला कि बिचौलिया कतहु अवुरी एकरा के जामा करतारे’’।
उ कहले कि, जमाखोरी के रोकल ही निमन शासन के सबसे बड़ इम्तिहान बाटे। जुलाई से दिसम्बर के बीच हर चीज़ के दाम बढ़े के पीछे जमाखोरी के कारण बतावत अरुण जेटली कहले कि, ‘‘कहल जाता कि, मानसून अवुरी साल के मुक़ाबले कम रही अवुरी जमाखोर एकर फायदा उठावे में जुटल बाड़े’’।
अरुण जेटली कहले कि, ‘‘पछिला साल कुछ समान के दाम 70 से 100 रुपया प्रति किलो तक पहुँच गईल रहे। अभी ए साल त एकरा से बहुत कम बाटे। एहसे, घबराए अवुरी चिंता करे के कवनो बात नईखे’’।
अरुण जेटली कहले कि, सभ राज्य समस्या के समझे अवुरी एकरा खातिर जरूरी कदम उठावे। संगही, उ सभ राज्य के चेतवले कि तरीका अयीसन होखे के चाही कि बाज़ार में हड़बड़ी मत मचे।
इराक में जारी उठापटक के चलते कच्चा तेल के दाम बढ़े के आशंका के बीच अरुण जेटली कहले कि, अयीसन संकेत मिलता कि अगिला कुछ समय में तेल के भाव नीचे आ जाई।
अरुण जेटली हालांकि, आलू-पियाज़ के दाम बढ़े खातिर सीधा-सीधा कवनो कारण ना बतवले लेकिन कहले कि ए सभ चीज़ के दाम बढ़े के पीछे बहुत कारण बाटे।
एकरा से पहिले सरकार आलू-पियाज़ के दाम बढ़े से रोके खातिर ओकरा के ‘आवश्यक वस्तु अधिनियम’ (Essential Commodity Act) में ले आईल, सरकार के कहनाम बा कि अगिला एक साल तक आलू-पियाज़ ए अधिनियम में रही।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva